B'reazzjoni għall-kummenti ta' Lou Bondi, il-Professur Manwel Mifsud laqa' l-fatt li l-Fondazzjoni "indunat bl-iżball li kien se jsir u minnufih sewwiet pjan li kien beda ħażin." Saħaq iżda li kien jippreferi kieku l-kumitat poġġa qabel kollox l-Ilsien Nazzjonali u t-talent Malti "u mhux jiftakar fihom wara li saret pressjoni mill-pubbliku." F'kummenti ma' Newsbook.com.mt illejla, il-Prof. Mifsud qal li diffiċli biex jemmen dak li qal ma' Newsbook.com.mt il-membru u kelliem tal-Fondazzjoni Ċelebrazzjonijiet Nazzjonali Maltin. Saħaq li t-tnedija tal-programm taċ-ċelebrazzjonijiet tal-anniversarji nazzjonali li xxandar fuq il-midja lokali dejjem semma' l-kanzunetta Come Together bħala dik uffiċjali u mhux il-kanzunetta Celebration kif qal Lou Bondi . Żied li fl-ebda mument il-Fondazzjoni ma ċaħdet dawn id-dikjarazzjonijiet. Bi tweġiba għal dan, Lou Bondi qal li "ma ġara xejn billi l-Professur Manwel Mifsud jieħu żball, iżda mhux aċċettabbli li jibqa' jippersisti fl-iżball tiegħu." Saħaq li "mhux veru li l-Fondazzjoni biddlet xi ħaġa, la fuq pressjoni pubblika u lanqas fuq li qal hu u ma nbidel xejn minn dak li tħabbar waqt il-konferenza tal-aħbarijiet." Aktar kmieni: Il-kanzunetta uffiċjali li l-Fondazzjoni Ċelebrazzjonijiet Nazzjonali Maltin għażlet għall-anniversarji nazzjonali li se jiġu ċċelebrati din is-sena, se tkun irrekordjata kemm bil-Malti u bl-Ingliż. Dan ikkonfermah ma' Newsbook.com.mt Lou Bondi li huwa membru tal-Fondazzjoni. Lou Bondi spjega li l-Fondazzjoni talbet lill-kantanti Maltin biex jagħżlu kanzunetta internazzjonali li xtaqu jirrekordjaw għal dawn iċ-ċelebrazzjonijiet. Il-kantanti għażlu Come Together tal-Beatles u minħabba li hija internazzjonali kellhom jirrekordjawha bl-Ingliż. Ilbieraħ ma' Newsbook.com.mt, il-Professur tal-Malti Manwel Mifsud, fisser l-għażla tal-kanzunetta tal-Beatles bħala żbaljata għax "inutli nitkellmu favur il-kanzunetta Maltija u mbagħad f'okkażjonijiet bħal dawn tintagħżel waħda barranija." Lou Bondi min naħa tiegħu saħaq li l-kanzunetta uffiċjali mhijiex Come Together iżda Celebration miktuba minn Ivan Grech tal-Winter Moods u Peter u Matthew James Borg minn Red Electrick . Din il-kanzunetta se tkun irrekodjata kemm bil-Malti iżda anke bl-Ingliż. Żied jgħid li l-Fondazzjoni qed tagħmel l-almu tagħha biex tiċċelebra l-lingwa Maltija. Fil-programm tal-Fondazzjoni hemm ippjanata attività fejn se titkanta l-Kantilena li hija l-ewwel dokument bil-Malti. Din is-sena il-Festival "l-Għanja ta' Poplu" se jsir taħt l-awspiċċi tal-Fondazzjoni. L-anniversarji li se jiġu ċċelebrati matul din is-sena huma l-10 snin mis-sħubija fl-Unjoni Ewropea, l-40 sena tar-Repubblika, il-35 sena minn Jum il-Ħeslien u l-50 sena mill-Indipendenza. Ħalli l-kummenti tiegħek hawn taħt b'ismek u kunjomok. .td_uid_3_5ee4e7b978c13_rand.td-a-rec-img{text-align:left}.td_uid_3_5ee4e7b978c13_rand.td-a-rec-img img{margin:0 auto 0 0}